姑蘇臺上月
作者：曹勛
朝代：宋

paragraphs: 姑蘇臺上月，倒景浮天河。
石梁卧長洲，垂虹躍金波。
叢薄散蘭麝，水底流笙歌。
歌聲未斷樽前舞，越兵夜入三江浦。
吳王沉醉未及醒，不知身已爲降虜。
響靸廊前珠翠橫，採香徑裏喧鼙鼓。
西施和淚下珠樓，回首吳宮隔烟霧。
姑蘇臺殿變秋蓬，荆棘霑衣泣寒露。
至今風月動凄凉，餘址石橋尚如故。